Author: administrator
Last saved by: viktoria.radvanska
Company: Abyss

Predkladacia správa

Správa o priebehu a výsledkoch rokovaní na 17. konferencie zmluvných strán Rámcového dohovoru OSN o zmene klímy (COP 17) a 7. zasadnutia zmluvných strán Kjótskeho protokolu (CMP 7) nadväzuje na materiál „Návrh účasti delegácie Slovenskej republiky na 17. konferencii zmluvných strán Rámcového dohovoru OSN o zmene klímy a 7. zasadnutí zmluvných strán Kjótskeho protokolu“ schválený na rokovaní vlády SR dňa 23. 11. 2011 a je predkladaná ako iniciatívny materiál Ministerstva životného prostredia Slovenskej republiky. Jej cieľom je priniesť podrobnejšiu informáciu o výsledkoch rokovaní so zameraním na oblasti s možnými významnými politickými a ekonomickými dôsledkami pre SR v stredno a dlhodobom horizonte.
                                                          
Slovensko a celá EÚ hodnotí pozitívne výsledky historicky najdlhšej konferencie zmluvných strán v Durbane. Pozitívne je možné hodnotiť najmä skutočnosť, že sa aj napriek obavám nakoniec podarilo vyriešiť otázku ďalšieho pokračovania Kjótskeho protokolu. Slovenská republika, rovnako ako ďalšie krajiny EÚ, považuje zachovanie jeho podstatných elementov a zefektívnenie niektorých procesov v ďalšom období za kľúčové pre praktické riešenie problematiky zmeny klímy a dosiahnutie stanoveného globálneho cieľa 2^oC. 
 
Veľkým úspechom je aj pokrok dosiahnutý počas rokovaní ku pracovnému plánu a časovej schéme na dosiahnutie širšieho právne záväzného rámca, ktorý bude pokrývať všetkých veľkých emitentov najneskôr do roku 2020. Významne k tomu prispela zvolená stratégia a taktika Poľského predsedníctva a Európskej komisie pri vyjednávaniach v Durbane, rovnako aj jednotnosť krajín EÚ pri jej presadzovaní. Vďaka tomu sa EÚ podarilo získať a aj v kritických okamihoch udržať podporu afrických krajín vrátane Južnej Afriky, ostrovných krajín združených v AOSIS (Aliancia malých ostrovných štátov), niektorých latinskoamerických krajín, ako aj zástupov mimovládnych organizácií a médií, čím vytvorila potrebný tlak na USA, Čínu a Indiu, ktoré nakoniec súhlasili s konečným návrhom.
 
Pokiaľ ide o praktické záväzky a povinnosti, Slovenská republika (Ministerstvo životného prostredia SR) má už teraz významne poddimenzované odborné a finančné kapacity na plnenie reportovacích povinností v rámci svojich záväzkov za oblasť zmeny klímy k dohovoru, Kjótskemu protokolu a pri príprave správ do Európskej komisie. Rozšírenie ich rozsahu podľa rozhodnutí schválených v Durbane si bude vyžadovať navýšenie odborných kapacít a finančných zdrojov, bez ktorých nie je možné zaručiť ich zodpovedné plnenie v celom rozsahu a požadovanej kvalite.
 
Vzhľadom na to, že materiál má informatívny charakter, nemá vplyv na štátny rozpočet, zamestnanosť, životné a podnikateľské prostredie. Z uvedeného dôvodu k nemu nebola vypracovaná doložka vplyvov a nebol ani predmetom medzirezortného pripomienkového konania.